సోనమ్ కపూర్

సోనం కపూర్ (జననం 9 జూన్ 1985)బాలీవుడ్ నటి. బాలీవుడ్ లో ఎక్కువ పారితోషికం పుచ్చుకుంటున్న హీరోయిన్లలో ఈమె ఒకరు. నాలుగు ఫిలింఫేర్ పురస్కారాలకు నామినేషన్లు లభించాయి సోనంకు.

నటుడు అనిల్ కపూర్ కుమార్తె సోనం. సింగపూర్ లోని యునైటెడ్  వరల్డ్ కాలేజ్ ఆఫ్ సౌత్ ఈస్ట్ ఆసియాలో థియేటర్, ఆర్ట్స్ చదువుకున్నారు ఆమె. 2005లో బ్లాక్ సినిమాకు దర్శకుడు సంజయ్ లీలా  భన్సాలీకి సహాయ దర్శకురాలిగా పనిచేశారు సోనం. భన్సాలీ దర్శకత్వంలో సావరియా (2007) సినిమాతో హీరోయిన్ గా తెరంగేట్రం  చేశారు ఆమె. ఈ సినిమాలోని ఆమె నటనకు ఫిలింఫేర్ ఉత్తమ డెబ్యూ నటి పురస్కారం లభించింది. 3 సంవత్సరాల తరువాత ఇ హేట్ లవ్  స్టోరీస్ (2010) సినిమాతో మొదటి కమర్షియల్ సక్సెస్ అందుకున్నారు సోనం.

వరుసగా సినిమాలు ఫ్లాప్ అయిన తరువాత విడుదలైన రాంఝణా (2013) సినిమా హిట్ కావడంతో ఆమె కెరీర్ పెద్ద మలుపు తిరిగింది. ఆ తరువాత ఆమె నటించిన ఖూబ్ సూరత్ (2014), డాలీకీ డోలీ (2015) సినిమాలు ఫిలింఫేర్ ఉత్తమ నటి పురస్కారానికి నామినేషన్లు పొందారు. సోనం చేసిన ప్రేమ్ రతన్ ధన్ పాయో (2015) అత్యంత ఎక్కువ వసూళ్ళు చేసిన సినిమా. ఆ తరువాత 2016లో ఆమె చేసిన నీరజ సినిమా ఎక్కువ వసూళ్ళు సాధించడమే కాక, విమర్శకుల ప్రశంసలు కూడా అందుకొంది.

సోనం వివిధ సేవా కార్యక్రమాలు నిర్వహిస్తుంటారు. బ్రెస్ట్ క్యాన్సర్ వంటి వాటికి అవగాహన కార్యక్రమాలు చేశారు ఆమె. ఎన్నో బ్రాండ్లకు, ఉత్పత్తులకు అంబాసిడర్ గా వ్యవహరిస్తున్నారామె.

వ్యక్తిగత జీవితం, కెరీర్

తొలినాళ్ళ జీవితం (1985–2006) 

9 జూన్ 1985న ముంబైలో పంజాబీ హిందూ కుటుంబంలో జన్మించారు సోనం. ఆమె తండ్రి ప్రముఖ నటుడు, నిర్మాత, అనిల్ కపూర్ ఫిలింస్ కంపెనీ వ్యవస్థాపకుడు, నిర్మాత సురిందర్ కపూర్ కుమారుడు అయిన అనిల్ కపూర్. తల్లి సునీత మాజీ మోడల్, డిజైనర్. ఈమె చెల్లెలు రియా కపూర్ నిర్మాత, తమ్ముడు హర్ష్ వర్ధన్ నటుడు. బోనీ కపూర్, సంజయ్ కపూర్ ల తమ్ముడు కుమార్తె ఈమె. తండ్రి వైపు  కజిన్స్ నటులు అర్జున్ కపూర్, మోహిత్ మార్వా, తల్లి వైపు కజిన్ నటుడు రణ్ వీర్ సింగ్.

సోనం ఏడాది పిల్లగా ఉన్నప్పుడు వారి కుటుంబం జుహు సబ్ అర్బ్ కు మారిపోయారు. జుహులోని ఆర్య విద్యా మందిర్ పాఠశాలలో విద్యనభ్యసించారు. చిన్నతనంలో ఆమె చాలా అల్లరి పిల్ల. రగ్బీ, బాస్కెట్ బాల్ వంటి ఆటల్లో మంచి ప్రతిభ కనపరిచేవారు. కథక్, శాస్త్రీయ సంగీతం, లాటిన్ నృత్యాల్లో శిక్షణ తీసుకున్నారు సోనం. హిందూ సంప్రదాయాలను తప్పక పాటిస్తారు ఆమె. "పూజల ద్వారా నా కృతజ్ఞతలను దేవునికి చెబుతాను" అని అంటుంటారు సోనం.

తన 15వ ఏట ఒక వారం పాటు ఆమె వెయిట్రెస్ గా పనిచేశారు. టీనేజ్ లో ఉన్నప్పుడు సోనం అధిక బరువుతో బాధపడేవారు. దాని గురించి వివరిస్తూ "బరువు విషయంలో చాలా ఇబ్బందులు ఎదుర్కోవాల్సి వచ్చింది. అనారోగ్యం కూడా బాధించేది. నా చర్మం కూడా బాగుండేదికాదు. నా మొహంపై అవాంఛిత రోమాలు పెరిగిపోయేవి" అని గుర్తుచేసుకుంటారు. కొన్నాళ్ళు ఇన్స్యులెన్స్ రెసిస్టెన్స్, హార్మోన్ సమస్యలకు చికిత్స తీసుకున్నారు ఆమె. మధుమేహ వ్యాధిపై అవగాహన కార్యక్రమాలు చేసేవారు. ఆ తరువాత సింగపూర్ లోని యునైటెడ్ వరల్డ్ కాలేజ్ ఆఫ్ సౌత్ ఈస్ట్ ఆసియాలో థియేటర్, ఆర్ట్స్ పై కోర్సు చేశారు సోనం. అక్కడి నుండి తిరిగి వచ్చాకా ముంబై విశ్వవిద్యాలయంలో ఎకనామిక్స్, పొలిటికల్ సైన్సెస్ పై కొన్ని కోర్సులు కరెస్పాండెన్స్ లో చదివిన సోనం. కొన్నాళ్ళకు ముంబైకు వచ్చి అవే కోర్సుల్లో డిగ్రీ చదువుకున్నారు. బ్లాక్ సినిమాలో పనిచేస్తున్నప్పుడు నటి, వీరి కుటుంబానికి సన్నిహితురాలైన రాణి ముఖర్జీ లండన్ లోని సోనం ఇంటికి వచ్చారు. సినిమాలపై అప్పటికే ఆసక్తి ఉన్న సోనం ఆమె చేస్తున్న సినిమాలో దర్శకత్వ శాఖలో అవకాశం ఇమ్మని కోరారు. ఆ తరువాత తన తండ్రి బ్లాక్ సినిమా దర్శకుడు సంజయ్ లీలా భన్సాలీతో మాట్లాడి ఆయనకు సహాయ దర్శకురాలిగా సోనానికి అవకాశం ఇప్పించారు. అలా సినిమా రంగంలోకి అడుగుపెట్టారు ఆమె.

మొదటి సినిమా, కెరీర్ లో ఒడిదుడుకులు (2007–12) 
బ్లాక్ సినిమాకు పనిచేస్తున్న సమయంలో సోనానికి నటనపై ఆసక్తి పెరిగింది. ఆ సినిమా దర్శకుడు భన్సాలీ తన తరువాతి సినిమా సావరియాలో హీరోయిన్ గా అవకాశం ఇచ్చి, బరువు తగ్గమని సూచించారు. అప్పటివరకు 85 కేజీలు బరువు ఉండే సోనం, భన్సాలీ ప్రోత్సాహంతో 2 ఏళ్ళలో దాదాపు 35 కేజీలు తగ్గారు. ఆ సమయంలోనే నటనలో శిక్షణ కూడా పొందారామె. నటులు రోషన్ తనేజా, జయతి భాటియా, ఫిరోజ్ అబ్బాస్ ఖాన్ లతో కలసి నటన నేర్చుకున్నారు ఆమె. ప్రముఖ హీరోయిన్లు వహీదా రెహమాన్, నూతన్ లు తనకు ప్రేరణ అని చెప్తారు సోనం.

2007లో భన్సాలీ దర్శకత్వంలో రణబీర్ కపూర్ తో కలసి ఆమె నటించిన సావరియా సినిమా కమర్షియల్ గానూ, విమర్శనాత్మకంగానూ పెద్ద ఫెయిల్యూర్ అయింది. ఈ సినిమాను సోనీ పిక్చర్స్ ఎంటర్టైన్మెంట్ నిర్మించింది. ఒక హాలీవుడ్ నిర్మాణ సంస్థా బాలీవుడ్ సినిమాను నిర్మించడం ఇదే మొదటిసారి. ఈ సినిమాలోని నటనకు ఆమె ఫిలింఫేర్ ఉత్తమ డెబ్యూ నటి పురస్కారానికి నామినేషన్, స్టార్ డస్ట్ అవార్డ్ ఫర్ సూపర్ స్టార్ ఆఫ్ టుమారో -ఫిమేల్ పురస్కారం అందుకున్నారు.

2009లో అభిషేక్ బచ్చన్, వహీదా రెహమాన్ ల తో కలసి  రాకేష్ ఓం ప్రకాష్ మెహ్రా  దర్శకత్వంలో ఆమె నటించిన ఢిల్లీ 6 సినిమా కు మంచి ప్రశంసలే లభించినా, సినిమా మాత్రం ఫ్లాప్ అయింది. పలు పత్రికలు ఆమె నటనను విమర్శిస్తూ కథనాలు కూడా రాశారు. సోనం నటనకు పనికి రాదని కూడా కొంతమంది విమర్శకులు విశ్లేషించారు.

పెళ్ళి, పిల్లలు 
2018లో ఢిల్లీకి చెందిన వ్యాపారవేత్త ఆనంద్ అహుజాను సోనమ్ కపూర్ వివాహం చేసుకుంది. 2022 ఆగస్టు 20న మగబిడ్డకు జన్మనిచ్చింది.

సినిమాలు

అవార్డులు, నామినేషన్లు

References 

1985 జననాలు
జీవిస్తున్న ప్రజలు